钦定古今图书集成/明伦汇编/官常典/第725卷 > 郑覃
## 钦定古今图书集成/明伦汇编/官常典/第725卷 > 郑覃

按《宋史忠义传》：“覃字季厚，明州人。靖康二年，贡于乡。
建炎四年春，金人陷明州，纵兵大掠，覃挈族辟难山
谷间。金人追及，与兄章俱被执，胁以刃，曰：‘与吾金，即
贳死’。覃号泣，指所瘗黄金钗遗之，遂见释，而金兵相
属，覃拏小舟，与其妻董同载去，顾谓章曰：‘万一不得
脱，覃岂北面事异国者’？兄勉主祭祀，复为兵所劫去”，
迫使之降，覃厉辞骂不屈，跃入水中。董哭曰：“夫亡矣！
与其受辱以生，不如死！”亦自沈。覃死后，孙曾多举进
士，而清之最显。覃累赠太师、秦国公，董秦国夫人。